REGULAMENTUL (UE) 2020/1633 AL COMISIEI

din 27 octombrie 2020

de modificare a anexelor II, III, IV și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru azinfos-metil, bentazon, dimetomorf, fludioxonil, flufenoxuron, oxadiazon, fosalon, piraclostrobin, repulsivi: ulei de tal și teflubenzuron din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR) pentru bentazon, dimetomorf, fludioxonil, piraclostrobin și teflubenzuron au fost stabilite în anexa II la Regulamentul (CE) nr. 396/2005. LMR-urile pentru azinfos-metil au fost stabilite în anexa II și în anexa III partea B la regulamentul respectiv. LMR-urile pentru flufenoxuron, oxadiazon și fosalon au fost stabilite în anexa III partea A la regulamentul respectiv. „Repulsivi: ulei de tal” a fost inclus în anexa IV la regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă bentazon pe cartofi, praz, infuzii din frunze și plante aromatice, semințe de mac și soia, a fost depusă o cerere de modificare a LMR-urilor existente, în conformitate cu articolul 6 alineatul (1) din Regulamentul (CE) nr. 396/2005.

(3) În ceea ce privește substanța dimetomorf, o astfel de cerere a fost depusă pentru mure și zmeură. În ceea ce privește substanța fludioxonil, o astfel de cerere a fost depusă pentru căpșuni, rubarbă, semințe de in, semințe de susan, semințe de rapiță, semințe de muștar, semințe de limba-mielului, semințe de camelină și semințe de cânepă. În ceea ce privește substanța piraclostrobin, o astfel de cerere a fost depusă pentru struguri de masă, porumb dulce și boabe de cafea. În ceea ce privește substanța teflubenzuron, o astfel de cerere a fost depusă pentru mere, varză de Bruxelles și varză cu căpățână.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(5) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) În ceea ce privește substanța bentazon, în cursul revizuirii efectuate în conformitate cu articolul 12 din Regulamentul (CE) nr. 396/2005, solicitantul a transmis informațiile indisponibile anterior. Informațiile respective se referă la studiile privind reziduurile, metodele analitice, stabilitatea la depozitare și un studiu de hrănire. Pe baza noilor informații, autoritatea a recomandat reducerea LMR-urilor pentru cartofi și produse de origine animală și creșterea LMR pentru infuzii din frunze și plante aromatice. Pentru praz, nu au fost prezentate informațiile care lipseau referitoare la studiile privind reziduurile. Prin urmare, este adecvat să se elimine LMR stabilită pentru praz în anexa II la Regulamentul (CE) nr. 396/2005.

(7) În ceea ce privește substanța dimetomorf, solicitantul a transmis informațiile indisponibile anterior referitoare la studiile privind reziduurile. Pe baza noilor informații, autoritatea a recomandat reducerea LMR-urilor pentru mure și zmeură la limita de determinare (LD) relevantă.

(8) În ceea ce privește substanța fludioxonil, solicitantul a transmis informațiile indisponibile anterior referitoare la studiile privind reziduurile și un studiu de hrănire. Pe baza noilor informații, autoritatea a recomandat reducerea LMR-urilor pentru anumite produse de origine animală la LD relevantă.

(9) În ceea ce privește substanța piraclostrobin, solicitantul a transmis informațiile indisponibile anterior referitoare la studiile privind reziduurile și metodele analitice. Pe baza noilor informații, autoritatea a identificat un risc privind aportul în legătură cu utilizarea actuală a respectivei substanțe active pe strugurii de masă. Statele membre au fost consultate pentru a raporta posibile proceduri alternative de bune practici agricole (BPA) care nu ar determina riscuri inacceptabile pentru consumatori. Statele membre au identificat o procedură alternativă de bune practici agricole pentru strugurii de masă, pentru care LMR ar trebui stabilită la 0,3 mg/kg.

(10) În ceea ce privește substanța teflubenzuron, solicitantul a transmis informațiile indisponibile anterior cu privire la hidroliză, metabolism și metodele analitice. Pe baza noilor informații, autoritatea a recomandat reducerea LMR-urilor pentru produsele de origine animală la LD relevantă.

(11) Referitor la toate celelalte cereri, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum ridicat al produselor în cauză nu a indicat existența unui risc de depășire a dozei zilnice acceptabile sau a dozei acute de referință.

(12) Aprobarea substanței active azinfos-metil a expirat la 1 ianuarie 2007 (3). Substanța activă flufenoxuron nu a fost aprobată prin Regulamentul de punere în aplicare (UE) nr. 942/2011 al Comisiei (4). Aprobarea substanței active oxadiazon a expirat la 31 decembrie 2018 (5). Substanța activă fosalon nu a fost aprobată prin Decizia 2006/1010/CE a Comisiei (6). Aprobarea substanței active smoală de ulei de tal a fost retrasă prin Regulamentul de punere în aplicare (UE) 2017/1125 al Comisiei (7). Aprobarea substanței active ulei brut de tal a fost retrasă prin Regulamentul de punere în aplicare (UE) 2017/1186 al Comisiei (8).

(13) Toate autorizațiile existente pentru produsele de protecție a plantelor care conțin substanțele active respective au fost revocate. Prin urmare, este adecvat să se elimine LMR-urile existente stabilite pentru substanțele respective în anexele II și III la Regulamentul (CE) nr. 396/2005 în conformitate cu articolul 17, coroborat cu articolul 14 alineatul (1) litera (a) din respectivul regulament, cu excepția LMR pentru flufenoxuron în ceaiuri, care este sigură pentru consumatori (9) și care corespunde unei cereri de toleranță la importuri din partea Japoniei, și cu excepția LMR-urilor pentru azinfos-metil și fosalon în mirodenii, care corespund limitelor Codex stabilite pe baza datelor de monitorizare și în cazul cărora expunerea prin alimentație este extrem de scăzută (10). Este adecvat să se elimine rubrica pentru „repulsivi: ulei de tal” din anexa IV la Regulamentul (CE) nr. 396/2005 și să se precizeze valorile implicite pentru substanța respectivă în anexa V, în conformitate cu articolul 18 alineatul (1) litera (b) din regulamentul respectiv.

(14) Comisia a consultat laboratoarele de referință ale Uniunii Europene cu privire la necesitatea de a adapta anumite LD. Laboratoarele respective au concluzionat că, pentru anumite produse, progresul tehnic permite stabilirea unor LD mai mici. Pentru substanțele active în cazul cărora toate LMR-urile ar trebui reduse la LD relevantă, ar trebui enumerate în anexa V valori implicite în conformitate cu articolul 18 alineatul (1) litera (b) din Regulamentul (CE) nr. 396/2005.

(15) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(16) Prin urmare, Regulamentul (CE) nr. 396/2005 trebuie modificat în consecință.

(17) Pentru a se permite comercializarea, prelucrarea și consumul produselor în condiții normale, prezentul regulament trebuie să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(18) Înainte ca LMR-urile modificate să devină aplicabile, este necesar să fie acordată o perioadă de timp rezonabilă, pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(19) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III, IV și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse sau importate în Uniune înainte de 25 mai 2021, cu excepția piraclostrobinului în strugurii de masă și a substanței „repulsivi: ulei de tal” în toate produsele.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 25 mai 2021.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 27 octombrie 2020. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

2

Rapoarte științifice ale EFSA disponibile online: http://www.efsa.europa.eu:

Reasoned opinion on the evaluation of confirmatory data following the Article 12 MRL review for bentazone (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru bentazon), EFSA Journal 2019;17(5):5704.

Reasoned opinion on the modification of the existing maximum residue levels for bentazone in soyabeans and poppy seeds (Aviz motivat privind modificarea limitelor maxime de reziduuri existente pentru bentazon în soia și semințe de mac), EFSA Journal 2019;17(7):5798.

Reasoned opinion on the evaluation of confirmatory data following the Article 12 MRL review for dimethomorph (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru dimetomorf), EFSA Journal 2018;16(10):5433.

Reasoned opinion on the modification of the existing maximum residue level for fludioxonil in rhubarbs (Aviz motivat privind modificarea limitelor maxime de reziduuri existente pentru fludioxonil în rubarbă), EFSA Journal 2019;17(9):5815.

Reasoned opinion on the evaluation of confirmatory data following the Article 12 MRL review for fludioxonil (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru fludioxonil), EFSA Journal 2019;17(9):5812.

Reasoned opinion on the modification of the existing maximum residue levels for fludioxonil in certain oilseeds (Aviz motivat privind modificarea limitelor maxime de reziduuri existente pentru fludioxonil în anumite semințe oleaginoase), EFSA Journal 2020;18(1):5994.

Reasoned opinion on the modification of the existing maximum residue level for pyraclostrobin in sweet corn (Aviz motivat privind modificarea limitei maxime de reziduuri existente pentru piraclostrobin în porumb dulce), EFSA Journal 2019;17(10):5841.

Reasoned opinion on the evaluation of confirmatory data following the Article 12 MRL review for pyraclostrobin (Aviz motivat privind evaluarea datelor de confirmare în urma revizuirii LMR-urilor pentru piraclostrobin în conformitate cu articolul 12), EFSA Journal 2018;16(11):5472.

Reasoned opinion on the evaluation of confirmatory data following the Article 12 MRL review for teflubenzuron (Aviz motivat privind evaluarea datelor de confirmare în urma revizuirii în conformitate cu articolul 12 a LMR-urilor pentru teflubenzuron), EFSA Journal 2018;16(10):5427.

(3) Regulamentul (CE) nr. 1335/2005 al Comisiei din 12 august 2005 de modificare a Regulamentului (CE) nr. 2076/2002 și a Deciziilor 2002/928/CE, 2004/129/CE, 2004/140/CE, 2004/247/CE și 2005/303/CE în ceea ce privește perioada prevăzută la articolul 8 alineatul (2) din Directiva 91/414/CEE a Consiliului și menținerea utilizării anumitor substanțe neincluse în anexa I (JO L 211, 13.8.2005, p. 6).

(4) Regulamentul de punere în aplicare (UE) nr. 942/2011 al Comisiei din 22 septembrie 2011 privind neaprobarea substanței active flufenoxuron, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Deciziei 2008/934/CE a Comisiei (JO L 246, 23.9.2011, p. 13).

(5) Directiva 2008/69/CE a Comisiei din 1 iulie 2008 de modificare a Directivei 91/414/CEE a Consiliului privind includerea clofentezin, dicamba, difenoconazol, diflubenzuron, imazaquin, lenacil, oxadiazon, picloram și piriproxifen ca substanțe active (JO L 172, 2.7.2008, p. 9).

(6) Decizia 2006/1010/CE a Comisiei din 22 decembrie 2006 privind neincluderea fosalonului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin substanța respectivă (JO L 379, 28.12.2006, p. 127).

(7) Regulamentul de punere în aplicare (UE) 2017/1125 al Comisiei din 22 iunie 2017 de retragere a autorizației acordate pentru substanța activă insectifug după miros de origine animală sau vegetală/smoală de ulei de tal în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare a Regulamentului de punere în aplicare (UE) nr. 540/2011 al Comisiei (JO L 163, 24.6.2017, p. 10).

(8) Regulamentul de punere în aplicare (UE) 2017/1186 al Comisiei din 3 iulie 2017 de retragere a autorizației acordate pentru substanța activă insectifug după miros de origine animală sau vegetală/ulei brut de tal în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, precum și de modificare Regulamentului de punere în aplicare (UE) nr. 540/2011 al Comisiei (JO L 171, 4.7.2017, p. 131).

(9) Reasoned opinion on the modification of the existing MRL for flufenoxuron in tea (dried leaves and stalks, fermented of Camellia sinensis) [Aviz motivat privind modificarea LMR existente pentru flufenoxuron în ceaiuri (frunze și tulpini uscate, fermentate, de Camellia sinensis)], EFSA Scientific Report (2009); 267.

(10) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-51%252FREPORT%252FFinal%252520Report%252FREP19_PRe.pdf

Report of the 51st session of the Codex Committee on Pesticide Residues (Raportul celei de a 51-a sesiuni a Comitetului Codex privind reziduurile de pesticide), Apendicele III. RAS Macao, R. P. Chineză, 8-13 aprilie 2019.